Kampys
Kampys – ežeras pietų Lietuvoje, Varėnos rajone, 9 km į šiaurės rytus nuo Merkinės, 1 km į pietvakarius nuo Pilvingių. Ilgis šiaurės vakarų-pietryčių kryptimi 0,92 km, plotis iki 0,54 km. Altitudė 119,1 m. Gylis iki 4,8 m. Krantai žemi, pelkėti, ištisai apaugę mišku (Mantvilų miškas). Kampio ežeru prateka Nemuno intakas Strauja (sujungia su Ilgio ežeru). Rytuose jungiasi su Pilvingio ežeru. Ežeras yra patvenktas. Ežere pagaunama lydekų, lynų, karšių, karosų, ešerių, kuojų, raudžių, ungurių. Ežerėvardis Kampỹs kilęs nuo žodžio kampas („kertė, kraštas, pusė“).